Kabouter Wesley

**Kabouter Wesley** is 'n stripreeks en teikefilmreeks euver de gelieknaomege figuur, 't asociaol evermenneke Wesley. De strips en de filmkes weure geteikend door de Vlaamsen animator Jonas Geirnaert. De teikestiel vaan de wèrke is bewus groof en naïef, mèt väöl platte en absurden humor.

## Historie
Geirnaert begós mèt Kabouter Wesley es neveprojek, wie heer bezeg waor mèt de teikefilm *[[Flatlife]]*. 't Waor häöm veural te doen um e sumpel figuurke en lieg kwalitatief eise, aongezeen heer mèt *Flatlife* zjus zoe perfectionistisch en tiedrouvend werk deeg. In 2008 versjeen de strip in 't blaad Humo.

Ind augustus 2009 begós de Vlaamse versie vaan *[[Man bijt hond]]* mèt geanimeerde versies vaan de strips. De rubriek Kabouter Wesley kaom vreug in de show en doort gemeinelek 'n gooj minuut. De rubriek waor algaw e succes: versjèllende fans zatte de filmkes op YouTube. Heidoor woort Kabouter Wesley zoewel in Vlaandere es in Nederland 'nen internèthype. Definitief bekindheid in Nederland kraoge de filmkes nao 'n interview mèt Geirnaert in *[[De wereld draait door]]*. Roond dezelfden tied evels begóste Woestijnvis ('t productiehoes wat *Man bijt hond* maak) en de BAF (Belzje Antipiraterijfederatie) ziech zörg te make euver de verspreiing op 't internet, umtot dat 't lesteger zouw make de filmkes in Nederland te doen oetzende ("edereine heet ze toch al gezeen op YouTube"). Naotot alle filmkes op las vaan de BAF vaan Youtube waore ewggehaold, bleve ze evels ummer obbenuits geüplaod weure. Oondanks dat is de Nederlandse aofdeiling Comedy Central Kabouter Wesley wel goon oetzende.

Ind mei 2010 kaom 'n ind aon 't *Man bijt hond*-seizoen. Geirnaert heet gezag veurluipeg gein nui filmkes mie te make. In augustus 2010 versjeen, gratis bij 't blaad HUMO, Kabouter Wesley-kafpepier. In 'n reclamecommissie op de radio, geriech op kinder, woort dit produk in de merret gezat; d'n inhaajd vaan 't spötsje, boe-in 'n grap euver 't bezunder oonderwies veurkaom, zörgde korten tied veur 'n controvers.. Begin september kundegde Geirnaert de kóms vaan 't Groet Kabouter Wesley-book aon, en benaodrökde nog ins tot heer, entans veurluipeg, mèt 't figuurke zouw stoppe.

## Inhaajd
De filmkes zien kort (op 'n inkelt nao mer zjus mie es ein minuut) en de verhäölkes zien absurd en pretentieloes. Kabouter Wesley is e stereotiep evermenneke mèt 'n roej pinnemuts en 'ne baard en 'ne paddestool es woenhoes. Zie humeur is miestal slech en zie gedraag asociaol en agressief. De teikestiel is zjus zoe sumpel es 't verhäölsterke: de figure zien kinderlek oonrealistisch geteikend en verandere dèks vaan vörm. D'n humor is druug en soms ouch vulgair. Väöl taboe-oonderwerpe weure in beeld gebrach, zoewie zoöfilie, coprofagie en doedslaag. Allein euver 't ierste heet Geirnaert oets ein klach gekrege. De figure spreke typisch Verkavelingsvlaams en soms ouch ech dialek; volges sommege dreug dat bij aon 't succes in Nederland. Jonas Geirnaert sprik zelf de stum vaan Kabouter Wesley in; de aander figure weure gedoon door ziene collega en vrund Jelle De Beule. De muziek bij de filmkes is vaan Klaus Wunderlich.

## Episodes
Dao zien 37 filmkes vaan Kabouter Wesley gewees.

De naome in 't euverziech zien de naome die door Eén aon de episodes zien gegeve. Op 't internèt zien bij väöl aoflieveringe aander naome populairder; zoe is episood nommer drei (*Varkenspest*) ouch wel bekind es *Slechd getekende poes* (sic).

Wijer filmkes vaan Kabouter Wesley zien de keerswunse in *Man bijt hond* en *De wereld draait door*, de reclaam veur de Glaze Hoes-acties vaan Studio Brussel (Vlaandere) en 3FM (Nederland) en 'n optrejje mèt Jos het debiele ei in e filmke boe Erika Van Thielen naaks te zien is.

## Extern links
* Kabouter Wesley op de site vaan Humo
* alle Kabouter-Wesleyfilmkes op de site vaan Eén

## Referenties en bronne
*Dit artikel is gooddeils gebaseerd op en gedeiltelek vertaold vaan 't corresponderend Nederlands artikel, en wel [http://nl.wikipedia.org/w/index.php?title=Kabouter_Wesley&oldid=21405920 dees versie]*.